Randolph L. Braham

Randolph Lewis Braham (født Adolf Ábrahám, hebraisk Avraham ben Itzhak ben Aryeh, 20. desember 1922 i București i Romania, død 25. november 2018 i New York City i USA) var en amerikansk historiker og statsviter. Han overlevde holocaust i Ungarn, og ble spesialist på holocaust og sammenlignende politikk. Han tok doktorgraden ved New School for Social Research i 1952.


== Bakgrunn ==
Braham vokst opp i byen Dej i det nordlige Transilvania som kom under ungarsk herredømme ved voldgift i 1940. Mens Braham var på tvangsarbeid ved Østfronten ble jødene i Dej, inkludert hans familie, deportert til Auschwitz. Hans eldre søster overlevde Auschwitz. Under tilbaketrekning fra Østfronten i 1944 stakk Braham og fire andre jøder av. De fem gjemte seg hos bonden Istvan Novak som etter krigen ble utnevnt til Rettskaffen blant nasjonene. Braham kom seg etter hvert til den amerikanske sektoren av det okkuperte Berlin der han arbeidet for den amerikanske hæren. Han flyttet i 1947 til USA der han ble landets fremste ekspert på holocaust i Ungarn.


== Akademisk virke ==
En stor del av forskningen hans dreide seg om holocaust i Ungarn med hovedverket The Politics of Genocide: The Holocaust in Hungary (først utgitt 1981, to bind på til sammen 1600 sider). Dette er også et hovedverk i holocaustforskningen generelt. Han overlevde selv holocaust i Ungarn der nesten alle familiemedlemmer ble drept.Under Janos Kadar ble forskning på holocaust i Ungarn undertrykket. Det var særlig Brahams innsats som bragte hendelsen frem i lyset. Braham sa selv at han var skjebnebestemt til å drive med holocaustforskning. Braham var professor ved City University of New York og der stiftet han Graduate Center’s Rosenthal Institute for Holocaust Studies. Han publiserte mer enn 60 bøker, og flere hundre artikler. Materiale innsamlet av Braham oppbevares i et eget arkiv hos United States Holocaust Memorial Museum. Materialet omfatter særlig holocaust i Ungarn (inkludert okkuperte områder) samt rettsoppgjør etter krigen. Han medvirket selv til etableringen av museet.


== Politikk i Ungarn ==
Han ble i 2011 tildelt Republikken Ungarns fortjenstorden og returnerte denne i 2014 i protest mot regjeringen Orbans politikk. Han protesterte blant annet mot at Orban hyllet Miklós Horthy som var Ungarns statsoverhode til slutten av krigen. Braham uttalte at han var sjokkert over hvitvaskingen av Horthy-perioden i Ungarn. Biblioteket i holocaustminnesenteret i Budapest (ungarsk: Holokauszt Emlékközpont) fikk navn til ære for Braham. Han ba senere om å få navnet sitt fjernet på grunn av det han mente var Viktor Orbáns regjerings forsøk på å skrive om historien.


== Verker ==
1963: The Destruction of Hungarian Jewry: A Documentary Account (New York: Pro Arte, 2 bind).
1969: The Eichmann case : a source book. (New York,  World Federation of Hungarian Jews)
1977: The Hungarian Labor Service System, 1939-1945 (New York: Distributed by Columbia University Press).
1981 (2016): The Politics of Genocide: The Holocaust in Hungary (New York: Columbia University Press, 2 bind; tredje utgave i 2016).
2002: The Nazi's Last Victims: The Holocaust in Hungary, redigert av Braham og Scott Miller (Wayne State University Press)
2006: The Holocaust in Hungary: Sixty Years Later, redigert av Randolph L. Braham og Brewster Chamberlin (New York: The Rosenthal Institute for Holocaust Studies, Graduate Center of The City University of New York).
2013: The Geographical Encyclopedia of the Holocaust in Hungary (med forord av Elie Wiesel, Northwestern University Press, tre bind)


== Referanser ==


== Eksterne lenker ==
(en) Randolph L. Braham – kategori av bilder, video eller lyd på Commons 
(en) Randolph L. Braham på Internet Movie Database 
(en) Randolph L. Braham hos The Movie Database